Организатор Мелодифестивалена, Шведска телевизија, објавила је јавни позив за песме за национално финале 2009. мање од недељу дана након финала Песме Евровизије 2008. у Београду. Рок за пријем песама био је 23. септембар 2008, до када је пристигло 3440 песама. Ово је највећи број песама пристиглих на конкурс у досадашњој историји Мелодифестивалена, шест више од прошлогодишњег издања. Према писању водећег независног евровизијског портала -{esctoday.com}-, ово значи да ће Шведска „готово извесно“ бити европска земља која ће свог представника бирати између највећег броја песама. Упркос релативно скромним резултатима Шведске на Песмама Евровизије 2007. и 2008, интерес шведске музичке индустрије за фестивал не показује знаке опадања, а број песама пристиглих на конкурс за Мелодифестивален је растао у 12 од 14 година од 1995. и у том периоду је порастао за 600%.